Иван Пейчев
Вий ще тъгувате…

chitanka.info

Вий ще тъгувате

понякога за мен.

Вий няма да намерите

такъв глупак

обикнал заедно

със пошлостта ви

притихналия

под снега

Калофер.

Вий ще тъгувате

понякога

и никога за мене,

за оня сенчест

бряг

и за реката,

която никога

не се завръща.

Вий ще тъгувате

дори

за моето незнание,

че вече във Калофер

няма мрак

и той не

слиза вече от

Балкана,

не пада върху

всички пътища забравени,

не пада

върху вашите

ръце.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.